‘ดีแทค’เพิ่มเป้าเงินสด-งบลงทุน
9เดือนฟาดกำไรเฉียดหมื่นล.TCPฟื้นขายดีได้ค่าเงินช่วย
24 ต.ค. 2554

9เดือนฟาดกำไรเฉียดหมื่นล.TCPฟื้นขายดีได้ค่าเงินช่วย
ดีแทคโชว์กำไร 3,072 ล้านบาท ไตรมาส 3 รวม 9 เดือนผลงานทะลุเป้าทั้งปี เพิ่มงบกระแสเงินสด 2 หมื่นล้าน งบลงทุนผู้ใช้บริการ
บริษัท โทเทิ่ล แอ็คเซ็ส คอมมูนิเคชั่น (DTAC) แจ้งผลการดำเนินงานต่อตลาดหลักทรัพย์ว่าในไตรมาส 3 ปีนี้มีกำไรสุทธิ 3,072.79 ล้านบาท คิดเป็นกำไรหุ้นละ 1.30 บาท นับว่าใกล้เคียงกับช่วงเดียวกันปีก่อนกำไรสุทธิ 3,061.77 ล้านบาท หรือ 1.29 บาทต่อหุ้น 
ผลงานรวม 9 เดือนแรกปีนี้ กำไรสุทธิ 9,432.93 ล้านบาท กำไรหุ้นละ 3.98 บาท เพิ่มขึ้น 1,491.42 ล้านบาท หรือ 18.78% จากกำไรสุทธิ 7,941.51 ล้านบาท หรือกำไร 3.35 บาทต่อหุ้น ในระยะเดียวกันปีก่อน 
นายจอน เอ็ดดี้ อับดุลลาห์ ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น (DTAC) เปิดเผยว่า ผลประกอบการที่แข็งแกร่งในงวด 9 เดือนแรกจึงปรับเป้ากระแสเงินสดอิสระจากการดำเนินงานสำหรับทั้งปีเพิ่มขึ้นเป็นประมาณ 2 หมื่นล้านบาท หลังจากบริษัทสามารถสร้างกระแสเงินสด 5,500 ล้านบาท ในไตรมาส 3
นอกจากนี้ บริษัทได้ปรับเป้าหมายของปีนี้ใหม่ในส่วนรายจ่ายด้านการลงทุนประมาณ 5,500-6,000 ล้านบาท การเติบโตของรายได้เป็นอัตราตัวเลขหลักเดียวในช่วงสูง และจำนวนผู้ใช้บริการใหม่สุทธิของอุตสาหกรรม 4,500-5,500 ราย
ประธานเจ้าหน้าที่บริหาร DTAC กล่าวว่า ในไตรมาส 3 ปีนี้ มีรายได้รวมทั้งสิ้น 1.96 หมื่นล้านบาท เพิ่มขึ้น 12% เมื่อเทียบกับปีที่แล้ว เป็นผลจากรายได้จากบริการเสริม และจำนวนผู้ใช้สมาร์ตโฟนที่เพิ่มขึ้น 
กำไรก่อนหักดอกเบี้ย ภาษี ค่าเสื่อมราคาและค่าตัดจำหน่าย (อีบิตดา) มีจำนวน 7,000 ล้านบาท เพิ่มขึ้น 13.3% เมื่อเทียบกับช่วงเดียวกันของปีที่ผ่านมา โดยไม่รวมรายได้จากค่าเชื่อมต่อโครงข่ายย้อนหลังและการขายตึกชัย 
“ในไตรมาส 3 ดีแทคมีลูกค้าใหม่จำนวน 136,055 ราย ทำให้ปัจจุบันมีจำนวนลูกค้ารวม 22.9 ล้านราย”
ด้านผลประกอบการของบริษัท ในช่วง 9 เดือนแรก แสดงถึงแนวโน้มที่ดีของรายได้ โดยเฉพาะการเติบโตของรายได้จากบริการเสริม ซึ่งได้เปิดให้บริการ 3G ในย่านความถี่ 850 MHz เมื่อเดือน ส.ค.ที่ผ่านมา เพื่อรองรับความต้องการใช้งานด้านข้อมูลที่เพิ่มขึ้นอย่างมาก 
ช่วงที่เหลือของปีนี้ บริษัทยังคงให้ความสำคัญกับการให้บริการและการปรับปรุงเครือข่ายเดิมให้ทันสมัย 
ก่อนหน้านี้ นักวิเคราะห์คาดการณ์ว่า DTAC จะประกาศจ่ายเงินปันผลพิเศษ โดยบริษัทหลักทรัพย์ (บล.) โนมูระ พัฒนสิน คาดไว้ 10.37 บาทต่อหุ้น มาจากเงินปันผล พิเศษ 6.50 บาท และปันผลจากกำไรอีก 3.87 บาท ส่วน บล.ทรีนีตี้ ให้ปันผลจากกำไรปกติ 5 บาทและปันผลพิเศษจากกำไรสะสม 35 บาท และนำซื้อราคาเป้าหมาย 90 บาท
ด้านบริษัท ไทยเคนเปเปอร์ (TCP) เปิดเผยถึงผลประกอบการในไตรมาส 3 ปีนี้ ว่ากำไรสุทธิ 65.40 ล้านบาท หรือหุ้นละ 0.18 บาท เพิ่มขึ้น 4.32% จากกำไรสุทธิ 62.69 ล้านบาท หรือ 0.17 บาทต่อหุ้นในช่วงเดียวกันปีก่อน แต่รวม 9 เดือนแรกปีนี้มีกำไรสุทธิ 212.32 ล้านบาท หรือ 0.59 บาทต่อหุ้น ลดลง 24% จากช่วงเดียวกันปีก่อน 
กำไรที่เพิ่มขึ้นในไตรมาส 3 มาจากรายได้จากการขายจำนวน 1,296.30 ล้านบาท ดีขึ้นจากระยะเดียวกันปีก่อนทำได้จำนวน 1,277.35 ล้านบาท ส่งผลให้มีกำไรขั้นต้น 132.17 ล้านบาท เทียบกับจำนวน 129.25 ล้านบาท
บริษัทยังมีกำไรจากอัตราแลกเปลี่ยนจำนวน 237 ล้านบาท พลิกจากช่วงเดียวกันปีก่อนขาดทุนจำนวน 2.03 ล้านบาท และยังมีรายได้อื่นอีก 10 ล้านบาท เทียบกับระยะเดียวกันปีก่อนมีจำนวน 2.14 ล้านบาท